ΔΥΟ ΠΑΝΕΠΙΣΤΗΜΙΑΚΑ ΤΜΗΜΑΤΑ ΕΠΙΣΚΕΦΘΗΚΑΝ ΤΗΝ ΟΣΣΑ

Δύο πανεπιστημιακά τμήματα είχαν την ευκαιρία να επισκεφθούν και να γνωρίσουν την Όσσα Λαγκαδά, το Σάββατο 6 Απριλίου 2019, στο πλαίσιο των εκπαιδευτικών τους δραστηριοτήτων και μαθημάτων. Το Τμήμα Βαλκανικών, Σλαβικών και Ανατολικών Σπουδών του Πανεπιστημίου Μακεδονίας, με υπεύθυνη καθηγήτρια την Δρ αρχιτέκτονα Ελένη Γαβρά και το Τμήμα Εικαστικών και Εφαρμοσμένων Τεχνών του Πανεπιστημίου Δυτικής Μακεδονίας, με υπεύθυνες καθηγήτριες τις κυρίες Ζωή Γοδόση και Σοφία Παπαδοπούλου. Η επίσκεψη πραγματοποιήθηκε με την υποστήριξη και συνεργασία του Συλλόγου Οσσαίων «Η Αγία Κυράννα», ο οποίος είχε και την ευθύνη της οργάνωσης και της φιλοξενίας των φοιτητών και των καθηγητριών τους.

Αφορμή της επίσκεψης στάθηκε το μάθημα *«Χώρος & Πολιτισμός (Βαλκάνια, Αν. Ευρώπη και Μέση Ανατολή)»* που είναι σε εξέλιξη αυτό το εξάμηνο στο Τμήμα ΒΣΑΣ του ΠΑ.ΜΑΚ., και στο οποίο για τη φετινή ακαδημαϊκή χρονιά το εργαστηριακό μέρος του μαθήματος εστιάζει στην εμβάθυνση σε συγκεκριμένο παράδειγμα αναφοράς (case study) που είναι η Όσσα Λαγκαδά και η ευρύτερη περιοχή της.

Τους φοιτητές και τις καθηγήτριές τους υποδέχθηκαν και καλωσόρισαν τα μέλη του Διοικητικού Συμβουλίου και οι κυρίες του Συλλόγου Οσσαίων, οι οποίες είχαν ετοιμάσει ένα πλούσιο πρωινό με χειροποίητα εδέσματα, ενώ με την ευκαιρία αυτή, τραγούδησαν και δύο παραδοσιακά τραγούδια του χωριού ως καλωσόρισμα. Αμέσως μετά, ξεκίνησε η γνωριμία με τον οικισμό και τα σημεία ενδιαφέροντος που δραστηριοποιείται ο σύλλογος, όπως η Λαογραφική Συλλογή Όσσας, όπου οι φοιτητές πήραν πληροφορίες για την ιστορία, τη λαογραφία, τις επαγγελματικές δραστηριότητες και τον λαϊκό πολιτισμό της παραδοσιακής κοινωνίας της Όσσας, αλλά και το Παλαιό Παντοπωλείο (μουσείο), το οποίο αποκαταστάθηκε πρόσφατα και αποτελεί αναβίωση από ένα δείγμα εμπορικής δραστηριότητας του παρελθόντος. Η επίσκεψη συνεχίστηκε στους δύο ναούς του χωριού, αυτόν της Αγίας Κυράννας και τον παλαιό των Ταξιαρχών, με τα ενδιαφέροντα καλλιτεχνικά του στοιχεία. Στη διαδρομή είχαν την ευκαιρία να γνωρίσουν την παραδοσιακή αρχιτεκτονική του οικισμού, τη διατηρητέα οικία Χατζή-Χατζηχριστάκη, αλλά και την οικία Τότσικα, όπου ο σύλλογος έχει συντάξει μελέτη και έχει υποβάλει πρόταση για να δημιουργήσει «Το Κονάκι του παπουτσή».

Παράλληλα, οι φοιτητές χωρισμένοι σε ομάδες είχαν την ευκαιρία να συνομιλήσουν με κατοίκους, αγρότες, επαγγελματίες και επιστήμονες του χωριού, συλλέγοντας πληροφορίες για κάθε θέμα, ενώ η ομάδα του Τμήματος Εικαστικών και Εφαρμοσμένων Τεχνών διερεύνησε τη δυνατότητα για μια εικαστική παρέμβαση στον οικισμό.

Η επίσκεψη ολοκληρώθηκε με το μεσημεριανό γεύμα, με ανταλλαγή απόψεων, αλλά και με την υπόσχεση για την παρουσίαση των αποτελεσμάτων της εργασίας τους, σε μια ειδική εκδήλωση στο χωριό. Μας αποχαιρέτησαν με μεγάλη χαρά κι ενθουσιασμό για τα πολύ ενδιαφέροντα πράγματα που είδαν και κατέγραψαν, αλλά και για την υποδειγματική φιλοξενία του συλλόγου, ανανεώνοντας το ραντεβού τους για μια επόμενη φορά.

Το Δ.Σ. του Συλλόγου Οσσαίων «Η Αγία Κυράννα» ευχαριστεί για τη συνεργασία το ΚΤΕΛ ΘΕΣΣΑΛΟΝΙΚΗΣ, την Ψησταριά «ΤΟ ΠΕΤΡΙΝΟ» του Άγγελου Μήτσα και το Καφέ «ΑΡΧΟΝΤΙΚΟ» του Πασχάλη Μπρατάνη.